Kierch Aasselbuer

D'Kierch zu Aasselbuer ass eng kathoulesch Kierch, déi zur Par Wëntger Sainte-Famille, zum Dekanat Norden an zu der Gemeng Wëntger gehéiert. D'Patréiner vun der Kierch sinn déi Helleg Péitruss a Paulus, deenen hiert Fest den 29. Juni gefeiert gëtt. D'Kierch steet am Zentrum vum Duerf an der Fissgässen a ronderëm se ass de Kierfecht ugeluecht. Um Kierfecht ass de Monument aux morts fir d'Affer vum Zweete Weltkrich. Den 3. Oktober 2025 gouf s'als national Kulturierfschaft klasséiert. Geschicht Bis de 7. Mee 2017 war et d'Parkierch vun der Par Aasselbuer, déi zum Parverband Ëlwen, Wäiswampech, Wëntger, zu der Pastoralregioun Norden an zum Dekanat Clierf gehéiert huet. Zur fréierer Par Aasselbuer huet ausser der Parkierch vun Aasselbuer och nach d'Kapell vu Rëmeljen an d'Kapell vu Saassel gehéiert. Klacken D'Aasselbuerer Kierch huet 3 Klacken, déi ënnert der Dispositioun c' ' d' ' a', och do re a la genannt, lauden. Si sinn aus Bronze gegoss. Uergel An der Kierch steet eng Uergel déi 1896 vum Kaploun Schmitz vu Wolz gebaut gouf. Se gouf 1934 vun der Manufaktur Georg Haupt ëmgebaut a vergréissert an 1984 vum Herbert Schmidt renovéiert. Méi Informatioun doriwwer am Artikel: Uergel an der Kierch vun Aasselbuer. Kuckt och Lëscht vu reliéise Gebaier zu Lëtzebuerg Lëscht vun de Lëtzebuerger Paren Lëscht vun de fréiere Lëtzebuerger Paren Um Spaweck Websäit vun der Par Wëntger Sainte-Famille D'Fënstere vun der Kierch vun Aasselbuer op der Websäit vun der Stiftung Forschungsstelle Glasmalerei des 20. Jh. e. V. (de) D'Uergel vun der Kierch op Orgues.lu Referenzen an Notten